Polisie soek na vermiste 16-jarigeCaylee Albrecht. Foto: Verskaf Die Wonderboompoort-polisie in die noorde van Pretoria ondersoek ŉ vermiste persoon-saak na die 16-jarige Caylee Albrecht as vermis aangemeld is. Konst. Mandlakayise Zwane, woordvoerder van die polisie, het gesê Caylee is op 9 Augustus by die Wonderboompoort-polisiestasie in Mayville as vermis aangemeld. Volgens Caylee se ouma het sy haar die aand van 24 Julie die laaste keer gesien. “Die ouma het aangedui dat sy eers later die saak aanhangig gemaak het aangesien sy gedink het Caylee het by haar kêrel gaan kuier soos wat sy al voorheen gedoen het.” Zwane het gesê die ouma het egter begin bekommerd raak toe haar kleindogter na soveel dae nie teruggekeer het huis toe nie. Die polisie het met Caylee se kêrel in aanraking gekom en hy het aangedui dat hy glad nie weet waar sy is nie en haar ook nie onlangs gesien het nie. “Die Wonderboompoort-polisie volg alle leidrade op om Caylee te probeer vind en versoek gemeenskapslede om ons by te staan indien hulle enige inligting het.” Enigiemand met inligting word versoek om die polisiestasie by 012 335 2812 of ao. Ronel Bronkhorst by 082 807 4088 te kontak. Inligting kan ook anoniem aan Stop Misdaad by 08600 10111 verskaf word.